Diari Oficial de la Generalitat Valenciana


Sumari del DOGV 3103, del 20-10-1997 (1997/10729)

ORDRE de 8 d'octubre de 1997, de la Conselleria d'Agricultura, Pesca i Alimentació, per la qual es regulen ajudes per a dotació de mitjans de telecomunicació destinats a facilitar la vigilància de collites.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3103

Data del DOGV
:   20-10-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/10796


Data del document
:   08-10-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

3504 ORDRE de 8 d'octubre de 1997, de la Conselleria d'Agricultura, Pesca i Alimentació, per la qual es regulen ajudes per a dotació de mitjans de telecomunicació destinats a facilitar la vigilància de collites. [97/X10945]
  
Durant el període de la recol·lecció de determinats conreus es posa de manifest un increment important dels robatoris de les collites pendents. Les produccions més afectades són els cítrics, els fruiters i determinades hortalisses, com ara la carxofa, els melons i els melons d'Alger, entre altres.
  
Aquests fets han donat lloc a un gran malestar entre els agricultors que pateixen aquestes calamitats, que han estat difoses reiteradament pels mitjans de comunicació social i han estat denunciades per les organitzacions professionals agràries.
  
A fi d'estudiar les mesures que es podrien aplicar, responsables de la Conselleria d'Agricultura, Pesca i Alimentació han mantingut diverses reunions amb representants del sector agrari i de les administracions, tant estatal com locals.
  
Independentment d'altres mesures preses per les autoritats pertinents, a fi de facilitar-ne la labor, aquesta conselleria donarà ajudes als ajuntaments que les sol·liciten per a l'adquisició de mitjans de telecomunicació destinats a afavorir la vigilància de les collites.
  
Per tot això, d'acord amb l'article 47 de la Llei d'Hisenda Pública de la Generalitat Valenciana, de 26 de juny de 1991,
  
ORDENE
  
Article 1
  
S'estableixen ajudes per a l'adquisició de mitjans de telecomunicació destinats a facilitar la vigilància de collites.
  
Els beneficiaris seran els ajuntaments que presenten les sol·licituds acompanyades de plans d'actuació i coordinació per a afavorir la vigilància de les collites, i també del certificat del secretari de l'entitat local del compliment, per part del beneficiari, dels requisits següents:
  
- Disposar, almenys, d'una superfície de conreus per a vigilar superior a 50 hectàrees.
  
- Disposar d'agents destinats a la vigilància.
  
- Acord del ple de l'ajuntament per a sol·licitar aquestes ajudes.
  
Cada ajuntament presentarà només una sol·licitud per any.
  
Article 2
  
La quantia de l'ajuda per a cada expedient podrà arribar fins el 50% del cost d'adquisició dels mitjans indicats en l'article 1.
  
El límit màxim de l'ajuda per sol·licitud dependrà de la superfície destinada a conreus objecte d'especial vigilància compresa en el terme municipal i segons els nivells següents:
  
Superfície del TM per a vigilar Límit màxim
  
Per a menys de 1.000 hectàrees 150.000 PTA
  
Entre 1.000 i 2.000 hectàrees 200.000 PTA
  
Més de 2.000 hectàrees 250.000 PTA
  
L'import global màxim de les ajudes serà de 90.787.661 de pessetes per a 1997, a càrrec de la línia 709, codi 2129, del programa 714.20, del pressupost de la Generalitat Valenciana per a 1997.
  
Posat cas que l'import de les ajudes sol·licitades supere la dotació disponible en els pressuposts de la Generalitat Valenciana de l'any en curs, es donarà preferència a les sol·licituds segons el número de registre d'entrada.
  
Article 3
  
El termini de presentació de sol·licituds per a l'exercici 1997 finalitzarà el 30 d'octubre i en exercicis posteriors, en la data que s'indique en l'ordre que fixarà l'import global màxim.
  
Les sol·licituds aniran acompanyades d'una memòria breu en què es descriurà el pla d'actuació i coordinació, la superfície de conreus fructícoles i hortícoles en l'àmbit d'actuació d'aquest, els mesos de màxima necessitat de vigilància, la superfície que cal vigilar en el mes de màximes necessitats, el nombre d'agents que intervindran per facilitar la vigilància de collites i altres circumstàncies que permeten valorar la necessitat d'incrementar els mitjans en favor de la custòdia dels productes hortofructícoles.
  
S'indicarà, així mateix, la quantitat de cada un dels mitjans que es pretenen adquirir, el cost unitari i el total de les inversions que s'han de realitzar.
  
Article 4
  
Es delega en el director general de Desenvolupament Rural i Producció Agrària la facultat de resoldre les sol·licituds presentades. Durant els dos mesos posteriors a la finalització del termini de presentació de sol·licituds, es procedirà a resoldre-les. Si durant aquest període no es produïra resolució, les sol·licituds es consideraran desestimades
  
Les inversions es realitzaran amb posterioritat a la data de presentació de les sol·licituds.
  
En el termini màxim de dos mesos després de la resolució, es comunicarà al director general de Desenvolupament Rural i Producció Agrària la finalització de les inversions, amb l'acompanyament de les factures i els justificants de pagament corresponents.
  
Si en la revisió dels expedients s'observa l'incompliment de les condicions imposades al beneficiari o l'incompliment de la finalitat per a la qual es va concedir la subvenció, es procedirà al reintegrament de les quantitats percebudes i a l'exigència d'interessos de demora des del moment del pagament de la subvenció.
  
DISPOSICIÓ TRANSITÒRIA
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 8 d'octubre de 1997
  
La consellera d'Agricultura, Pesca i Alimentació,